Regter-rasherrie: Mabel Jansen bedankMabel Jansen Mthunzi Mhaga, woordvoerder van die departement van justisie, het gesê Jansen het pres. Jacob Zuma en Michael Masutha, minister van justisie, skriftelik van haar onmiddellike bedanking in kennis gestel. Masutha het Jansen bedank vir haar diens. Jansen is in Mei 2016 op spesiale verlof geplaas nadat ŉ private gesprek van 2015 tussen Jansen en Gillian Schutte, ŉ joernalis en aktivis, aan die lig gekom het. Schutte het die gesprek, waarin Jansen haar mening verduidelik oor swart Suid-Afrikaanse mans se beweerde kultuur van verkragting, openbaar gemaak. Schutte het skermskote geplaas waarin Jansen glo skryf: “In hul kultuur is ŉ vrou daar om aan hulle genot te verskaf. Punt. Dit [seks] word beskou as ŉ absolute reg en ŉ vrou se toestemming is nie nodig nie.” Sy het ook geskryf: “Ek moet nog ŉ swart meisie ontmoet wat nog nie teen 12-jarige ouderdom verkrag is nie. Ek is doodernstig.” Die Regterlike Dienskommissie (RDK) is steeds besig met ‘n ondersoek na Jansen se uitlatings. “Haar bedanking sal egter ‘n langdurige dissiplinêre proses verhoed,” het Mhaga gesê. Jansen het, kort na haar uitlatings aan die lig gekom het, op haar Twitter-rekening gereageer en geskryf: “Wat ek vertroulik aan iemand gesê het, is heeltemal buite konteks geneem en verwys spesifiek na hofsake.”